Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ για την τροποποίηση της οδηγίας 91/68/ΕΟΚ όσον αφορά την ενίσχυση των ελέγχων των κινήσεων των αιγοπροβάτων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το καθεστώς υγειονομικού ελέγχου που διέπει το ενδοκοινοτικό εμπόριο αιγοπροβάτων θεσπίζεται στην οδηγία του Συμβουλίου 91/68/ΕΟΚ της 28ης Ιανουαρίου 1991 σχετικά με το καθεστώς υγειονομικού ελέγχου που διέπει το ενδοκοινοτικό εμπόριο αιγοπροβάτων.

Από το 1991, το υγειονομικό καθεστώς ελέγχου που διέπει το ενδοκοινοτικό εμπόριο σε άλλα ζώα, όπως τα βοοειδή και τους χοίρους, έχει τροποποιηθεί, ώστε να ληφθεί υπόψη η εξέλιξη του τομέα των ζώων στην Κοινότητα και του εμπορίου των ζώων στο πλαίσιο της ενιαίας αγοράς. Ειδικότερα, η οδηγία 64/432/ΕΟΚ του Συμβουλίου περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών τροποποιήθηκε και ενημερώθηκε με την οδηγία 97/12/ΕΚ.

Τα αιγοπρόβατα, όπως και τα βοοειδή και οι χοίροι, είναι ευπαθή σ´ένα κοινό φάσμα νόσων και εκτρέφονται συχνά υπό παρόμοιες συνθήκες. Ως εκ τούτου, είναι σκόπιμο να εφαρμοστούν παρόμοια υγειονομικά πρότυπα για τα αιγοπρόβατα με αυτά που εφαρμόζονται για τα βοοειδή και τους χοίρους.

Κατά την επιδημία του αφθώδους πυρετού το 2001 σε ορισμένα μέρη της Κοινότητας, τα πρόβατα συνέβαλαν κατά κύριο λόγο στη διάδοση της νόσου, λόγω της έλλειψης σαφών κλινικών συμπτωμάτων σε συνδυασμό με τις συχνές μετακινήσεις. Η Επιτροπή είχε θεσπίσει ειδικά μέτρα προστασίας ώστε να ενισχύσει τον έλεγχο των μετακινήσεων και του εμπορίου των αιγοπροβάτων. Τα μέτρα αυτά θεσπίζονται στην απόφαση 2001/327/ΕΚ.

Το Δεκέμβριο του 2001, διοργανώθηκε από κοινού από τη βελγική προεδρία του Συμβουλίου και την Επιτροπή διεθνής διάσκεψη για την πρόληψη και τον έλεγχο του αφθώδους πυρετού, μετά τη λήξη της κρίσης της νόσου, ώστε να συναχθούν τα πρώτα συμπεράσματα από την επιδημία του 2001. Η διάσκεψη κάλεσε την Επιτροπή να υποβάλει κατάλληλες προτάσεις για νομοθετικές δραστηριότητες, ώστε να αποτραπούν τέτοιες επιδημίες στο μέλλον και, σε περίπτωση που συμβούν, να ελαχιστοποιηθούν οι επιπτώσεις. Μεταξύ άλλων, ζητήθηκε οι μετακινήσεις των ευπαθών ζώων να ελέγχονται αποτελεσματικότερα όσον αφορά τις παρεχόμενες υγειονομικές εγγυήσεις.

Σκοπός της παρούσας πρότασης είναι να ενισχύσει τους ελέγχους στο ενδοκοινοτικό εμπόριο αιγοπροβάτων, έτσι ώστε να ευθυγραμμισθούν οι απαιτήσεις με αυτές που έχουν εγκριθεί για ζώα που είναι ευπαθή στις ίδιες νόσους και να εφαρμοστεί παρόμοιο σύστημα εκτροφής.

Η παρούσα πρόταση αποτελεί μέρος μιας δέσμης νομοθετικών δραστηριοτήτων της Επιτροπής που αποσκοπεί στην αποτροπή της διάδοσης σημαντικών λοιμωδών νόσων, σε περίπτωση που εμφανίζονται στην Κοινότητα.

Η παρούσα πρόταση δεν έχει δημοσιονομικές επιπτώσεις στον προϋπολογισμό των Ευρωπαϊκών Κοινοτήτων.

2002/0218 (CNS)

Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ για την τροποποίηση της οδηγίας 91/68/ΕΟΚ όσον αφορά την ενίσχυση των ελέγχων των κινήσεων των αιγοπροβάτων

(Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας και ιδίως το άρθρο 37,

την πρόταση της Επιτροπής [1],

[1] EE C [...], [...],σ. [...]

τη γνώμη του Ευρωπαϊκού Κοινοβουλίου [2],

[2] EE C [...], [...],σ. [...]

τη γνώμη της Οικονομικής και Κοινωνικής Επιτροπής [3],

[3] EE C [...], [...],σ. [...]

Εκτιμώντας τα εξής:

(1) Η οδηγία 91/68/ΕΟΚ του Συμβουλίου [4] θεσπίζει τους υγειονομικούς όρους που διέπουν το ενδοκοινοτικό εμπόριο των αιγοπροβάτων.

[4] ΕΕ L 46, 19.2.1991, σ. 19. Οδηγία που τροποποιήθηκε τελευταία από την απόφαση 2002/261/ΕΚ της Επιτροπής (ΕΕ L 91, 6.4.2002, σ. 31).

(2) Η οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών [5] τροποποιήθηκε και ενημερώθηκε από την οδηγία 97/12/ΕΚ [6], ώστε να ληφθούν υπόψη οι εξελίξεις του τομέα των ζώων στην Κοινότητα.

[5] ΕΕ 121, 29.7.1964, σ. 1977/64. Οδηγία που τροποποιήθηκε τελευταία από τον κανονισμό (ΕΚ) αριθ. 535/2002 της Επιτροπής (ΕΕ L 80, 23.3.2002, σ. 28).

[6] ΕΕ L 109, 25.4.1997, σ. 1.

(3) Τα αιγοπρόβατα έχουν με τα βοοειδή και τους χοίρους όχι μόνο παρόμοια συστήματα εκτροφής αλλά παρουσιάζουν την ίδια ευπάθεια σε ένα κοινό φάσμα ασθενειών.

(4) Τα πρόβατα συνέβαλαν σε μεγάλο βαθμό στη διάδοση της νόσου του αφθώδους πυρετού σε ορισμένα μέρη της Κοινότητας κατά τη διάρκεια της επιδημίας του 2001. Οι υγειονομικοί όροι για το ενδοκοινοτικό εμπόριο των αιγοπροβάτων είχαν, κατά συνέπεια, ενισχυθεί με την απόφαση της Επιτροπής 2001/327/ΕΚ της 24ης Απριλίου 2001 για τον περιορισμό στη μετακίνηση ζώων των ευπαθών ειδών σε σχέση με τον αφθώδη πυρετό και για την κατάργηση της απόφασης 2001/263/ΕΚ [7].

[7] ΕΕ L 115, 25.4.2001, σ. 12. Απόφαση που τροποποιήθηκε τελευταία από την απόφαση 2002/242/ΕΚ της Επιτροπής (ΕΕ L 82, 26.3.2002, σ. 18).

(5) Όταν έληξε η κρίση της νόσου του αφθώδους πυρετού του 2001, διοργανώθηκε από κοινού από τη βελγική προεδρία του Συμβουλίου και την Επιτροπή, το Δεκέμβριο του 2001, διάσκεψη για την πρόληψη και τον έλεγχο του αφθώδους πυρετού, ώστε να συναχθούν τα πρώτα συμπεράσματα από την επιδημία του 2001. Η διάσκεψη κάλεσε την Επιτροπή να υποβάλει κατάλληλες προτάσεις κοινοτικής νομοθεσίας ώστε να αποφεύγονται στο μέλλον τέτοιες επιδημίες, και, σε περίπτωση που συμβούν, να ελαχιστοποιούνται οι οικονομικές επιπτώσεις. Μεταξύ άλλων, ζητήθηκε να ελέγχονται αποτελεσματικότερα, όσον αφορά τις παρεχόμενες υγειονομικές εγγυήσεις, οι μετακινήσεις των ευπαθών ζώων.

(6) Ως εκ τούτου, η οδηγία αποσκοπεί στην ενίσχυση των ελέγχων των μετακινήσεων των αιγοπροβάτων, ώστε να ενισχυθούν οι υγειονομικές εγγυήσεις που παρέχονται από τα κράτη μέλη για το ενδοκοινοτικό εμπόριο ζώων αυτών των ειδών ευθυγραμμιζόμενες με την οδηγία 64/432/ΕΟΚ.

(7) Είναι αναγκαίο να προβλεφθεί νομική βάση για τις μεταβολές που πρέπει να επέλθουν στα υγειονομικά πιστοποιητικά σύμφωνα με τη διαδικασία της μόνιμης επιτροπής τροφικής αλυσίδας και υγείας των ζώων και πρέπει να τροποποιηθεί η οδηγία 91/68/ΕΟΚ.

(8) Τα μέτρα που προβλέπονται στην παρούσα οδηγία πρέπει να θεωρούνται σε συνδυασμό με τα ακόλουθα:

Οδηγία 92/102/ΕΟΚ του Συμβουλίου της 27ης Νοεμβρίου 1992 για την αναγνώριση και την καταγραφή των ζώων [8].

[8] ΕΕ L 355, 5.12.1992, σ. 32.Οδηγία που τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας.

Κανονισμός (ΕΚ) αριθ. 1255/97του Συμβουλίου της 25ης Ιουνίου 1997 για τα κοινοτικά κριτήρια που απαιτούνται για τα σημεία στάσης και για την τροποποίηση του σχεδίου δρομολογίου που αναφέρεται στο παράρτημα της οδηγίας 91/628/ΕΟΚ [9].

[9] ΕΕ L 174, 2.7.1997, σ. 1.

Κανονισμός (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου της 28ης Ιανουαρίου 2002 για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της ευρωπαϊκής αρχής για την ασφάλεια των τροφίμων και τον καθορισμό διαδικασιών σε θέματα ασφαλείας των τροφίμων [10].

[10] ΕΕ L 31, 1.2.2002, σ. 1.

(9) Οι διατάξεις της οδηγίας 91/68/ΕΟΚ σχετικά με τη διαδικασία της επιτροπής πρέπει να τροποποιηθούν ώστε να ληφθεί υπόψη η αντικατάσταση της Μόνιμης Κτηνιατρικής Επιτροπής από τη Μόνιμη Επιτροπή Τροφικής Αλυσίδας και Υγείας των Ζώων.

(10) Ως εκ τούτου, πρέπει να τροποποιηθεί η οδηγία 91/68/ΕΟΚ,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 91/68/ΕΟΚ τροποποιείται ως εξής:

1. Το άρθρο 2 σημείο 9 αντικαθίσταται από το ακόλουθο:

"9. ως εγκεκριμένος τόπος συγκέντρωσης νοούνται οι εγκαταστάσεις που καθορίζονται στο σημείο (o) του άρθρου 2 παράγραφος 2, και πληρούν τις απαιτήσεις που αναφέρονται στο άρθρο 11, της οδηγίας 64/432/ΕΟΚ."

2. Το άρθρο 4 αντικαθίσταται από το ακόλουθο:

"Άρθρο 4

1. Τα κράτη μέλη διασφαλίζουν ότι τα αιγοπρόβατα:

α) αναγνωρίζονται και καταγράφονται σύμφωνα με την οδηγία 92/102/ΕΟΚ.

β) επιθεωρούνται από έναν επίσημο κτηνίατρο κατά τη διάρκεια των 48 ωρών που προηγούνται της φόρτωσης των ζώων και δεν εμφανίζουν κανένα κλινικό σύμπτωμα ασθένειας.

γ) δεν προέρχονται από εκμετάλλευση ή δεν έχουν έρθει σε επαφή με ζώα εκμετάλλευσης η οποία τελεί υπό απαγόρευση στο πλαίσιο υγειονομικών μέτρων. η περίοδος αυτής της απαγόρευσης πρέπει να διαρκεί μετά τη σφαγή του τελευταίου ζώου που έχει προσβληθεί ή είναι ευπαθές σε μία από τις ασθένειες που αναφέρονται στα σημεία (i), (ii), ή (iii), για τουλάχιστον:

i) 42 ημέρες σε περίπτωση βρουκέλλωσης.

ii) 30 ημέρες σε περίπτωση λύσσας.

iii) 15 ημέρες, σε περίπτωση άνθρακα.

δ) δεν προέρχονται από εκμετάλλευση ή δεν έχουν έρθει σε επαφή με ζώα εκμετάλλευσης μίας περιοχής η οποία για υγειονομικούς λόγους τελεί υπό απαγόρευση ή περιορισμό που επηρεάζει τα σχετικά είδη σύμφωνα με την κοινοτική και/ή εθνική νομοθεσία.

2. Τα κράτη μέλη διασφαλίζουν ότι τα ακόλουθα ζώα δεν αποτελούν αντικείμενο εμπορίου:

α) αιγοπρόβατα τα οποία πρέπει να σφαγούν στο πλαίσιο εθνικού προγράμματος για την εξάλειψη νόσων που δεν αναφέρονται στο παράρτημα Γ της οδηγίας 90/425/ΕΟΚ ή στο κεφάλαιο I του παραρτήματος B της παρούσας οδηγίας.

β) αιγοπρόβατα τα οποία δεν μπορούν να σημανθούν στο έδαφός τους για υγειονομικούς λόγους ή υγείας που αιτιολογούνται από το άρθρο 30 της Συνθήκης.

3. Τα κράτη μέλη διασφαλίζουν ότι τα αιγοπρόβατα πρέπει:

α) είτε να έχουν γεννηθεί και εκτραφεί από τη γέννησή τους στην Κοινότητα. ή

β) να έχουν εισαχθεί από μία τρίτη χώρα σύμφωνα με την κοινοτική νομοθεσία."

3. Παρεμβάλλονται τα ακόλουθα άρθρα:

"Άρθρο 4a

1. Τα κράτη μέλη διασφαλίζουν ότι οι όροι που καθορίζονται στις παραγράφους 2 και 3 εφαρμόζονται στο ενδοκοινοτικό εμπόριο σε όλα τα αιγοπρόβατα.

2. Τα ζώα δεν πρέπει να είναι εκτός της εκμετάλλευσης καταγωγής τους για περισσότερες από έξι ημέρες πριν από την άφιξη στην πιστοποιημένη εκμετάλλευση προορισμού σε ένα άλλο κράτος μέλος.

Σε περίπτωση θαλάσσιας μεταφοράς, η προθεσμία των έξι ημερών παρατείνεται κατά το χρόνο του θαλάσσιου ταξιδίου.

Σε περίπτωση διαμετακόμισης μέσω ενός σημείου εσταυλισμού σύμφωνα με τις διατάξεις του κανονισμού (ΕΚ) αριθ. 1255/97, η προθεσμία των έξι ημερών παρατείνεται κατά το χρόνο ανάπαυσης στο σημείου εσταυλισμού.

3. Τα ζώα μπορούν να διαμετακομίζονται μόνον μέσω ενός εγκεκριμένου τόπου συγκέντρωσης ο οποίος πρέπει να βρίσκεται στο κράτος μέλος καταγωγής.

Εντούτοις, τα ζώα που προορίζονται για σφαγή μπορούν να διαμετακομίζονται επιπλέον μέσω ενός μόνου τόπου συγκέντρωσης σε ένα κράτος μέλος διαμετακόμισης προτού μεταφερθούν στο κράτος μέλος προορισμού.

Άρθρο 4β

1. Τα κράτη μέλη διασφαλίζουν ότι οι όροι που καθορίζονται στις παραγράφους 2 και 3 εφαρμόζονται στο ενδοκοινοτικό εμπόριο των αιγοπροβάτων για εκτροφή και πάχυνση.

2. Τα ζώα πρέπει να έχουν παραμείνει σε μία μόνο εκμετάλλευση καταγωγής για περίοδο τουλάχιστον 30 ημερών πριν από την φόρτωση ή από τη γέννησή τους στην εκμετάλλευση καταγωγής όπου τα ζώα είναι λιγότερο από 30 ημερών.

3. Κανένα αιγοπρόβατο δεν πρέπει να έχει εισαχθεί στην εκμετάλλευση καταγωγής κατά τη διάρκεια των τελευταίων 21 ημερών της περιόδου πριν από την φόρτωση και κανένα δίχηλο ζώο που έχει εισαχθεί από μία τρίτη χώρα δεν πρέπει να έχει εισέλθει στην εκμετάλλευση καταγωγής κατά τη διάρκεια των 30 ημερών που προηγούνται της αποστολής από την εκμετάλλευση καταγωγής, εκτός εάν το ζώο που έχει εισέλθει στην εκμετάλλευση έχει απομονωθεί πλήρως απ´όλα τα υπόλοιπα ζώα της εκμετάλλευσης."

4. Καταργείται το άρθρο 8 στοιχείο α).

5. Καταργείται το άρθρο 13.

6. Το άρθρο 14 αντικαθίσταται από το ακόλουθο:

"Άρθρο 14

1. Τα παραρτήματα τροποποιούνται σύμφωνα με τη διαδικασία που αναφέρεται στο άρθρο 15.

2. Πρέπει να θεσπιστούν λεπτομερείς κανόνες που απαιτούνται για την εφαρμογή της παρούσας οδηγίας σύμφωνα με τη διαδικασία που αναφέρεται στο άρθρο 15."

7. Το άρθρο 15 παράγραφος 1 αντικαθίσταται από το ακόλουθο:

"1. Η Επιτροπή επικουρείται από την μόνιμη επιτροπή τροφικής αλυσίδας και υγείας των ζώων που θεσπίσθηκε από το άρθρο 58 του κανονισμού (ΕΚ) αριθ. 178/2002."

8. Καταργείται το άρθρο 16.

Άρθρο 2

1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία πριν από την 31η Δεκεμβρίου 2002. Τα κράτη μέλη ενημερώνουν σχετικά την Επιτροπή.

Όταν τα κράτη μέλη θεσπίζουν αυτά τα μέτρα, τα εν λόγω μέτρα περιέχουν αναφορά στην παρούσα οδηγία ή συνοδεύονται από αυτή την αναφορά σε περίπτωση επίσημης δημοσίευσής τους. Οι λεπτομέρειες αυτής της αναφοράς θεσπίζονται από τα κράτη μέλη.

2. Τα κράτη μέλη ανακοινώνουν στην Επιτροπή τα κείμενα των βασικών διατάξεων εθνικής νομοθεσίας που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την τρίτη ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Η παρούσα οδηγία απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος